**Matthew Keith Moulson** (s. 1. marraskuuta 1983 Toronto, Ontario, Kanada) on kanadalainen uransa lopettanut jääkiekkoilija. Hänen vahvuuksinaan pidetään kovaa työntekemistä ja laukausta.

Ura
---

Moulson pelasi Mississauga Senators ja Guelph Dominators-nimisissä juniorijoukkueissa, kunnes hän siirtyi kaudeksi 2002–2003 Cornellin yliopistojoukkueeseen. Moulson oli 13 osumallaan joukkueen toiseksi paras maalintekijä Ryan Vescen jälkeen ja hän voitti keväällä 2003 ECAC:n mestaruuden. Pittsburgh Penguins varasi Moulsonin 263. pelaajana kesällä NHL:n varaustilaisuudessa 2003. Moulson jatkoi Cornellissa vielä kolme seuraavaa kautta kevääseen 2006 saakka. Hän voitti niistä jokaisena kautensa joukkueen sisäisen pistepörssin. Moulson valittiin ECAC:n ensimmäiseen tähdistökentälliseen vuonna 2005 sekä toiseen tähdistökentälliseen vuonna 2006, jolloin hän toimi myös Cornellin kapteenina.

Pittsburgh Penguinsin varattua Moulsonin joukkue ei ollut sittemmin riittävän halukas tekemään hänen kanssaan sopimusta, joten Moulson teki vapaana agenttina kaksivuotisen tulokassopimuksen Los Angeles Kingsin kanssa syyskuussa 2006. Hän pelasi koko kauden 2006–2007 sen farmijoukkue Manchester Monarchsissa, AHL:ssä, jossa 77 runkosarjaottelua toi tehot 25+32=57. Moulson oli joukkueen paras maalintekijä ja hän jakoi myös sisäisen pistepörssin voiton Noah Clarken kanssa. Hänellä oli myös Monarchsin paras +/--merkintä lukemalla +26. Seuraavalla kaudella 2007–2008 Moulson teki joukkueessa 57 runkosarjaottelussa tehot 28+28=56. Hän oli joukkueen toiseksi paras maalintekijä Brian Boylen jälkeen. Samalla kaudella Moulson debytoi myös NHL:ssä, jossa hän pelasi 22 runkosarjaottelua tehoin 5+4=9. Moulson pelasi ensimmäisen NHL-ottelunsa 2. marraskuuta 2007 San Jose Sharksia vastaan ja teki ottelussa myös ensimmäisen NHL-maalinsa Michal Handzusin syötöstä. Heinäkuussa 2008 hän teki yksivuotisen jatkosopimuksen Kingsin kanssa.

Myös Moulsonin kolmas Kings-kausi 2008–2009 kului pääsoin farmissa. Hän teki Monarchsissa 54 runkosarjaottelussa tehot 21+26=47, joilla Moulson voitti joukkueen sisäisen maalipörssin sekä sijoittui sisäisessä pistepörssissä kolmanneksi Marty Murrayn ja Trevor Lewisin jälkeen. Hän pelasi kauden aikana myös seitsemän NHL-ottelua tehden yhden maalin.

Heinäkuussa 2009 Moulson siirtyi yksivuotisella sopimuksella New York Islandersiin. Kaksisuuntaisesta sopimuksestaan huolimatta hän oli kauden yllättäjiä ja pelasi NHL:n kaikissa 82 runkosarjaottelussa tehden tehot 30+18=48, joilla Moulson oli joukkueen paras maalintekijä ja neljänneksi paras pistemies. 3. joulukuuta 2009 hän teki NHL-uransa ensimmäisen hattutempun vieraissa Atlanta Thrashersia vastaan. Heinäkuussa 2010 Moulson teki vain minuutteja ennen välimieskäsittelyjä yksivuotisen ja 2,45 miljoonan dollarin arvoisen jatkosopimuksen Islandersin kanssa. Kaudella 2010–2011 hän teki NHL:n yhden kauden piste-ennätyksensä tehoilla 31+22=53, joilla Moulson sijoittui joukkueen sisäisessä pistepörssissä toiseksi John Tavaresin jälkeen. Hän oli myös Islandersin toiseksi paras maalintekijä Michael Grabnerin jälkeen. Tammikuussa 2011 Moulson teki kolmivuotisen ja 9,45 miljoonan dollarin arvoisen jatkosopimuksen Islandersin kanssa. Kaudella 2011–2012 hän paransi piste-ennätyksekseen 36+33=69, ja oli joukkueensa paras maalintekijä ja koko NHL:n maalitilaston kymmenes. Herrasmiespelaajana tunnettu Moulson oli ehdolla Lady Byng Memorial Trophyn voittajaksi kausilla 2011–2012 ja 2012–2013. Kaudella 2013–2014 Moulson siirtyi Buffalo Sabresiin vaihtokaupassa Thomas Vanekiin. Lisäksi Sabres sai kesän 2014 ensimmäisen kierroksen varausvuoron ja kesän 2015 toisen kierroksen vuoron. Moulson siirtyi vielä ennen siirtorajan umpeutumista Minnesota Wildiin, jossa kausi päättyi pudotuspelien toisella kierroksella. Kesän 2014 vapaiden agenttien markkinoilta hänet nappasi Buffalo Sabres, joka teki viisivuotisen ja yhteisarvoltaan 25 miljoonan dollarin sopimuksen Moulsonin kanssa.

Muuta
-----

Moulsonin pikkuveli Chris pelaa Cornellin yliopistojoukkueessa. Matt Moulson on naimisissa Alicia Backmanin kanssa, jonka sisko Jaclyn on naimisissa Los Angeles Kingsin maalivahti Jonathan Quickin kanssa.

Moulson on pelannut myös haavipalloa eli lacrossea. NLL-joukkue Rochester Knighthawks varasi hänet neljännellä kierroksella vuonna 2003.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2001–2002 | Guelph Dominators | MWJHL | 42 | 56 | 46 | 102 | 80 | – | – | – | – | – |
| 2002–2003 | Cornell Univ. | NCAA | 33 | 13 | 10 | 23 | 22 | – | – | – | – | – |
| 2003–2004 | Cornell Univ. | NCAA | 32 | 18 | 17 | 35 | 37 | – | – | – | – | – |
| 2004–2005 | Cornell Univ. | NCAA | 34 | 22 | 20 | 42 | 33 | – | – | – | – | – | Ykköstähdistö |
| 2005–2006 | Cornell Univ. | NCAA | 35 | 18 | 20 | 38 | 14 | – | – | – | – | – | Kakkostähdistö |
| 2006–2007 | Manchester Monarchs | AHL | 77 | 25 | 32 | 57 | 23 | 16 | 2 | 3 | 5 | 6 |
| 2007–2008 | Manchester Monarchs | AHL | 57 | 28 | 28 | 56 | 29 | 4 | 2 | 0 | 2 | 4 |
|  | Los Angeles Kings | NHL | 22 | 5 | 4 | 9 | 4 | – | – | – | – | – |
| 2008–2009 | Manchester Monarchs | AHL | 54 | 21 | 26 | 47 | 35 | – | – | – | – | – |
|  | Los Angeles Kings | NHL | 7 | 1 | 0 | 1 | 2 | – | – | – | – | – |
| 2009–2010 | New York Islanders | NHL | 82 | 30 | 18 | 48 | 16 | – | – | – | – | – |
| 2010–2011 | New York Islanders | NHL | 82 | 31 | 22 | 53 | 23 | – | – | – | – | – |
| 2011–2012 | New York Islanders | NHL | 82 | 36 | 33 | 69 | 6 | – | – | – | – | – |
| 2012–2013 | New York Islanders | NHL | 47 | 15 | 29 | 44 | 4 | 6 | 2 | 1 | 3 | 10 |
| 2013–2014 | New York Islanders | NHL | 11 | 6 | 3 | 9 | 6 | – | – | – | – | – |
|  | Buffalo Sabres | NHL | 44 | 11 | 18 | 29 | 20 | – | – | – | – | – |
|  | Minnesota Wild | NHL | 20 | 6 | 7 | 13 | 8 | 10 | 1 | 2 | 3 | 4 |
| 2014–2015 | Buffalo Sabres | NHL | 77 | 13 | 28 | 41 | 4 | – | – | – | – | – |
| 2015–2016 | Buffalo Sabres | NHL | 81 | 8 | 13 | 21 | 16 | – | – | – | – | – |
| 2016–2017 | Buffalo Sabres | NHL | 81 | 14 | 18 | 32 | 10 | – | – | – | – | – |
| 2017–2018 | Buffalo Sabres | NHL | 14 | 0 | 0 | 0 | 2 | – | – | – | – | – |
|  | Ontario Reign | AHL | 49 | 18 | 28 | 46 | 16 | 4 | 1 | 1 | 2 | 2 |
| 2018–2019 | Ontario Reign | AHL | 68 | 28 | 34 | 62 | 48 | – | – | – | – | – |
| 2019–2020 | Hershey Bears | AHL | 62 | 22 | 19 | 41 | 24 | – | – | – | – | – |
| 2020–2021 | Hershey Bears | AHL | 33 | 12 | 12 | 24 | 43 | – | – | – | – | – |
| 2021–2022 | Hershey Bears | AHL | 24 | 5 | 12 | 17 | 10 | – | – | – | – | – |
| 11 kautta | yhteensä | NHL | 650 | 176 | 193 | 369 | 122 | 16 | 3 | 3 | 6 | 14 |
| 8 kautta | yhteensä | AHL | 424 | 159 | 191 | 350 | 228 | 24 | 5 | 4 | 9 | 12 |

Lähteet
-------

* Matt Moulson The Internet Hockey Databasessa (englanniksi)
* Matt Moulson Legends of Hockey -sivustolla (englanniksi)
* Matt Moulson *Elite Prospects*. Everysport Media Group AB.  (englanniksi)
* Matt Moulson Jatkoaika.comissa (Internet Archive)

### Viitteet

1. 1 2 3 4 5 6 7 8 9 10 11 12  Elite Prospects
2. 1 2 3 4  Legends of Hockey
3. ↑  Jatkoaika.com
4. ↑  Aubin, Brown lead Kings over Sharks for fifth win in six games  3.11.2007. CBCSports.com. Viitattu 5.7.2011. (englanniksi)
5. ↑  Rich Hammond: Moulson signs with Islanders  6.7.2009. Inside the Kings. Viitattu 5.7.2011. (englanniksi)
6. ↑  NHL: Moulson hirmuvireessä Atlantassa  4.12.2009. Jatkoaika.com. Viitattu 5.7.2011.
7. ↑  Matt Moulson Agrees to Terms on a One-Year Deal  27.7.2010. New York Islanders. Viitattu 5.7.2011. (englanniksi)
8. ↑  Christopher Botta: Islanders, Matt Moulson Avoid Arbitration with One-Year Deal  27.7.2010. AOL News. Viitattu 5.7.2011. (englanniksi)
9. ↑  Moulson Agrees to Terms on Three-Year Deal  27.1.2011. New York Islanders. Viitattu 5.7.2011. (englanniksi)
10. ↑  Itävaltalaishyökkääjä kovalla hinnalla Islandersiin *Jatkoaika.com*.  28.10.2013.
11. ↑  Sabres kiinnitti Moulsonin *Jatkoaika.com*.  1.7.2014.